Diari Oficial de la Generalitat Valenciana


Sumari del DOGV 2188, del 19-01-1994 (1994/830289)

ORDRE de 23 de desembre de 1993, de la Conselleria d'Agricultura, Pesca i Alimentació, per la qual es regulen les funcions i l'estructura de les oficines comarcals.
--------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1993/12/23/(1)/dof/vci/html**

### Dades del document

Número de DOGV
:   2188

Data del DOGV
:   19-01-1994

Secció del DOGV
:   DISPOSICIONS GENERALS

Número del document
:   1994/830289


Data del document
:   23-12-1993

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 23 de desembre de 1993, de la Conselleria d'Agricultura, Pesca i Alimentació, per la qual es regulen les funcions i l'estructura de les oficines comarcals. [94/0088]  
Mitjançant el Decret 179/1993, de 28 de setembre, del Govern valencià, es va aprovar el nou Reglament Orgànic i Funcional de la Conselleria d'Agricultura, Pesca i Alimentació i es van crear, definitivament, les oficines comarcals d'aquesta conselleria. Se n'emprenia, així, la reestructuració dels serveis perifèrics, com ja s'assenyalava en el preàmbul del decret esmentat i en el Programa Econòmic Valencià-3, amb la finalitat d'afrontar la necessitat de millorar el funcionament de l'administració agrària i, també, per a adaptar a les noves demandes del sector l'assistència que s'ha de prestar des de les comarques mateix.  
A més, el compliment d'aquest programa permetrà, en primer lloc, definir unes zones d'actuació de la conselleria adequades als objectius proposats, i millorar i ampliar la cobertura dels serveis que s'hi presten.  
En l'article vint-i-set del decret esmentat, s'encomana al Conseller d'Agricultura, Pesca i Alimentació la determinació de les seus i l'àmbit territorial de les oficines comarcals, i la concreció de les funcions i l'estructura orgànica d'aquestes. Per tant, aquesta ordre estableix el règim jurídic de les oficines comarcals per a facilitar-ne la posada en funcionament efectiva.  
D'acord amb això, a l'empara d'aquest manament i de conformitat amb el que es disposa en l'article 71 de la Llei de la Generalitat Valenciana 5/1983, de 30 de desembre, de Govern Valencià, amb l'informe previ de la Conselleria d'Administració Pública,  
ORDENE  
Article primer  
Les oficines comarcals de la Conselleria d'Agricultura, Pesca i Alimentació són unitats administratives d'aquesta, territorialment desconcentrades, orgànicament adscrites a la Secretaria General, a través dels serveis territorials, i funcionalment dependents de la secretaria general i de les direccions generals, en l'àmbit de les competències respectives. La planificació i coordinació de l'activitat, l'efectuarà la Secretaria General, a través del Servei de Promoció Agrària Comarcal.  
Article segon  
En l'àmbit de les seues atribucions, pròpies o delegades, els directors dels serveis territorials coordinaran les oficines comarcals de la seua província a fi d'aconseguir una eficàcia i homogeneïtat majors en la prestació dels serveis.  
Article tercer  
Corresponen a les oficines comarcals de la Conselleria d'Agricultura, Pesca i Alimentació, el desenvolupament i l'execució de la política agrària de la Conselleria en el seu àmbit territorial i, en especial, les funcions següents:  
a) Informació al sector agrari.  
b) Registre i recepció d'escrits i comunicacions.  
c) Assistència i assessorament als agricultors i ramaders.  
d) Tramitació d'expedients en les àrees que se'ls encomanen.  
e) Elaboració d'informes, dades estadístiques i estudis.  
f) Realització d'activitats d'inspecció pecuària.  
g) Totes les altres que se'ls atribuesquen.  
Article quart  
Les oficines comarcals de la Conselleria d'Agricultura, Pesca i Alimentació disposaran d'un registre auxiliar a l'efecte de presentació i recepció d'escrits, comunicacions o documents per part dels ciutadans per a la tramitació o el trasllat d'aquests als serveis corresponents.  
Article cinquè  
1. Correspondrà a les oficines comarcals de la Conselleria d'Agricultura, Pesca i Alimentació, en general, informar els ciutadans sobre els tipus i la localització dels serveis que presta la conselleria.  
2. Així mateix, hauran de divulgar i promoure entre agricultors i ramaders les actuacions, en els diversos punts, que la Conselleria desenvolupe en el sector agrari i alimentari.  
Article sisè  
Les oficines comarcals de la Conselleria d'Agricultura, Pesca i Alimentació assistiran tècnicament els agricultors i ramaders i els assessoraran sobre les qüestions la tramitació de les quals els corresponga, segons les normes de cada procediment.  
Article setè  
En el cas que en la norma reguladora d'una ajuda pública així es determine, correspondrà a les oficines comarcals de la Conselleria d'Agricultura, Pesca i Alimentació, a més del registre i la recepció de sol·licituds i la comprovació dels documents aportats per l'interessat, els altres tràmits que expressament es determinen.  
Article vuitè  
1. Les oficines comarcals informaran els centres directius de la conselleria, amb la periodicitat que s'establesca, sobre les activitats programades i sobre qualsevol altra dada conjuntural que, amb caràcter urgent, se'ls sol·licite.  
2. Correspondrà, igualment, a les oficines comarcals elaborar i comunicar dades estadístiques, i participar en la realització d'estudis sobre la problemàtica del seu àmbit territorial, en la forma que es determine.  
Article novè  
Al front de l'oficina comarcal hi haurà un director, a qui en correspondrà la representació, la direcció administrativa i la coordinació de les unitats. Se li podrà assignar, també, l'execució directa d'alguna o algunes d'aquestes unitats.  
DISPOSICIó ADDICIONAL  
En una primera fase, es creen les oficines comarcals que s'especifiquen en l'annex, amb la denominació i les agències d'extensió agrària que s'hi integren, i l'àmbit territorial de la seua actuació.  
DISPOSICIó FINAL  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 23 de desembre de 1993  
El Conseller d'Agricultura, Pesca i Alimentació,  
JOSÉ MARíA COLL COMIN


Còpia Permalink ELI